ระเบียบกรมการขนส่งทางบก ว่าด้วยหลักเกณฑ์ วิธีการ และเงื่อนไขการจ่ายเงินสินบนรางวัลและค่าใช้จ่ายในการดำเนินงาน พ.ศ. 2555

ระเบียบกรมการขนส่งทางบก

ระเบียบกรมการขนส่งทางบก
ว่าด้วยหลักเกณฑ์
วิธีการ และเงื่อนไขการจ่ายเงินสินบนรางวัล
และค่าใช้จ่ายในการดำเนินงาน
พ.ศ. ๒๕๕๕

ตามที่ได้มีระเบียบกรมการขนส่งทางบกว่าด้วยหลักเกณฑ์ วิธีการ
และเงื่อนไขการจ่ายเงินสินบนรางวัล และค่าใช้จ่ายในการดำเนินงาน พ.ศ. ๒๕๔๘ ลงวันที่
๑ มิถุนายน ๒๕๔๘ ไว้แล้ว นั้น 

โดยที่เป็นการสมควรปรับปรุงระเบียบดังกล่าวให้มีความชัดเจนและเหมาะสมในการปฏิบัติงานยิ่งขึ้นรวมทั้งเพื่อให้ข้อกำหนดสอดคล้องเป็นไปตามข้อบังคับกระทรวงการคลังว่าด้วยการหักเงินค่าปรับก่อนนำส่งคลัง
พ.ศ. ๒๕๔๖ และที่แก้ไขเพิ่มเติม
ระเบียบกระทรวงการคลังว่าด้วยการจ่ายเงินสินบนรางวัลและค่าใช้จ่ายในการดำเนินงาน
พ.ศ. ๒๕๔๖ และประกาศกระทรวงการคลัง เรื่อง
การกำหนดประเภทและอัตราการหักเงินค่าปรับก่อนนำส่งคลัง ลงวันที่ ๑๑ กุมภาพันธ์
พ.ศ. ๒๕๔๗ และที่แก้ไขเพิ่มเติม อธิบดีกรมการขนส่งทางบกจึงวางระเบียบไว้
ดังต่อไปนี้

ข้อ ๑  ระเบียบนี้เรียกว่า
ระเบียบกรมการขนส่งทางบกว่าด้วยหลักเกณฑ์ วิธีการ และเงื่อนไข
การจ่ายเงินสินบนรางวัล และค่าใช้จ่ายในการดำเนินงาน พ.ศ. ๒๕๕๕

ข้อ ๒[๑]  ระเบียบนี้ให้ใช้บังคับเมื่อพ้นกำหนดหกสิบวันนับแต่วันประกาศในราชกิจจานุเบกษาเป็นต้นไป

ข้อ ๓  ให้ยกเลิก
(๑) ระเบียบกรมการขนส่งทางบกว่าด้วยหลักเกณฑ์ วิธีการ
และเงื่อนไขการจ่ายเงินสินบนรางวัลและค่าใช้จ่ายในการดำเนินงาน พ.ศ. ๒๕๔๘ ลงวันที่
๑ มิถุนายน พ.ศ. ๒๕๔๘
(๒) คำสั่งกรมการขนส่งทางบก ที่ ๓๙๘/๑/๒๕๕๔ เรื่อง
มอบหมายให้รับเงินค่าปรับที่ได้รับชำระตามคำพิพากษาของศาล เพื่อจ่ายเป็นเงินสินบน
เงินรางวัล และค่าใช้จ่ายในการดำเนินงาน ลงวันที่ ๒๘ กันยายน ๒๕๕๔
(๓) หนังสือกรมการขนส่งทางบก ที่ คค ๐๔๐๘/ว ๒๘๗ ลงวันที่ ๒๕ ตุลาคม
๒๕๕๔ เรื่อง คำสั่งกรมการขนส่งทางบก ที่ ๓๙๘/๑/๒๕๕๔ เรื่อง มอบหมายให้รับเงินค่าปรับที่ได้รับชำระตามคำพิพากษาของศาล
เพื่อจ่ายเป็นเงินสินบน เงินรางวัล และค่าใช้จ่ายในการดำเนินงาน
บรรดาระเบียบ ข้อบังคับ
หรือคำสั่งอื่นใดในส่วนที่มีไว้แล้วในระเบียบนี้
หรือซึ่งขัดหรือแย้งกับที่กำหนดไว้ในระเบียบนี้ ให้ใช้ระเบียบนี้แทน

ข้อ ๔  ในระเบียบนี้
ค่าปรับ หมายความว่า
เงินค่าปรับที่ส่วนราชการได้รับจากการลงโทษผู้กระทำผิดตามพระราชบัญญัติการขนส่งทางบก
พ.ศ. ๒๕๒๒ และพระราชบัญญัติรถยนต์ พ.ศ. ๒๕๒๒
เงินสินบน หมายความว่า
เงินที่จ่ายให้แก่ผู้แจ้งความนำจับ
เงินรางวัล หมายความว่า
เงินที่จ่ายให้แก่เจ้าหน้าที่ผู้จับ
ค่าใช้จ่ายในการดำเนินงาน หมายความว่า
ค่าใช้จ่ายเกี่ยวกับการปฏิบัติงานตามอำนาจหน้าที่อันได้มาซึ่งค่าปรับ
ผู้แจ้งความนำจับ หมายความว่า
บุคคลเดียวหรือหลายคน
ซึ่งนำเบาะแสหรือเค้าเงื่อนแห่งการกระทำความผิดมาแจ้งแก่ทางราชการ
จนทางราชการสามารถลงโทษผู้กระทำผิดได้ แต่ต้องมิใช่เจ้าหน้าที่ผู้จับ
หรือข้าราชการ หรือเจ้าหน้าที่ผู้มีหน้าที่ดำเนินการตามกฎหมายในเรื่องนั้น
เจ้าหน้าที่ผู้จับ หมายความว่า
(๑) พนักงานฝ่ายปกครองหรือตำรวจตามประมวลกฎหมายวิธีพิจารณาความอาญา
ซึ่งทำหน้าที่จับกุมผู้กระทำความผิดและมีส่วนร่วมในการจับกุมผู้กระทำความผิด
(๒)
ข้าราชการหรือเจ้าหน้าที่ผู้มีหน้าที่ดำเนินการตามกฎหมายในเรื่องนั้นและมีส่วนร่วมในการจับกุมผู้กระทำความผิด
สำหรับกรณีที่มีการจับกุมผู้กระทำความผิด
(๓)
เจ้าหน้าที่ที่ดำเนินงานตามอำนาจหน้าที่อันได้มาซึ่งเงินค่าปรับสำหรับกรณีที่ไม่มีการจับกุมผู้กระทำความผิด

ข้อ ๕  ให้รองอธิบดี
(ฝ่ายปฏิบัติการ) กรมการขนส่งทางบก รักษาการตามระเบียบนี้

หมวด ๑
พนักงานเจ้าหน้าที่

ข้อ ๖  ความผิดตามพระราชบัญญัติการขนส่งทางบก พ.ศ.
๒๕๒๒ และพระราชบัญญัติรถยนต์ พ.ศ. ๒๕๒๒ ซึ่งเกิดขึ้นในเขตกรุงเทพมหานครและในเขตจังหวัดอื่นนอกจากกรุงเทพมหานคร
ให้ผู้ดำรงตำแหน่ง ดังต่อไปนี้ เป็นผู้รับแจ้งความนำจับ
(๑) อธิบดีกรมการขนส่งทางบก
(๒) รองอธิบดีกรมการขนส่งทางบก
(๓) ผู้อำนวยการสำนักมาตรฐานงานทะเบียนและภาษีรถ
(๔) ผู้อำนวยการสำนักการขนส่งผู้โดยสาร
(๕) ผู้อำนวยการสำนักการขนส่งสินค้า
(๖) ผู้อำนวยการกองตรวจการขนส่งทางบก
(๗) หัวหน้ากลุ่มพัฒนาระบบงานตรวจการขนส่ง หัวหน้าฝ่ายตรวจการ
หัวหน้าฝ่ายสืบสวน หัวหน้าฝ่ายเปรียบเทียบ
หัวหน้าศูนย์คุ้มครองผู้โดยสารและรับเรื่องร้องเรียน กองตรวจการขนส่งทางบก
(๘) ข้าราชการสังกัดกองตรวจการขนส่งทางบกที่ไม่อยู่ระหว่างทดลองปฏิบัติราชการตามกฎหมายว่าด้วยระเบียบข้าราชการพลเรือนซึ่งได้รับมอบหมายจากผู้ดำรงตำแหน่งตาม
(๖)

ข้อ ๗  ความผิดตามพระราชบัญญัติการขนส่งทางบก
พ.ศ. ๒๕๒๒ และพระราชบัญญัติรถยนต์ พ.ศ. ๒๕๒๒ ซึ่งเกิดขึ้นในเขตกรุงเทพมหานคร
ให้ผู้ดำรงตำแหน่งดังต่อไปนี้
เป็นผู้รับแจ้งความนำจับสำหรับความผิดที่เกิดขึ้นในท้องที่หรือในเขตความรับผิดชอบ
(๑) ผู้อำนวยการสำนักงานขนส่งกรุงเทพมหานครพื้นที่ ๑ - ๕
(๒) หัวหน้ากลุ่มพัฒนาระบบทะเบียนและภาษีรถ
หัวหน้าส่วนควบคุมบัญชีรถและเครื่องยนต์ สำนักมาตรฐานงานทะเบียนและภาษีรถ
(๓) หัวหน้าส่วนสถานีขนส่งผู้โดยสาร
หัวหน้าส่วนการขนส่งผู้โดยสารประจำทาง หัวหน้าส่วนการขนส่งผู้โดยสารไม่ประจำทาง
สำนักการขนส่งผู้โดยสาร
(๔) หัวหน้าส่วนประกอบการขนส่งสินค้า หัวหน้าส่วนสถานีขนส่งสินค้า
สำนักการขนส่งสินค้า
(๕) หัวหน้ากลุ่มวิชาการขนส่ง หัวหน้าส่วนทะเบียนรถยนต์
หัวหน้าส่วนทะเบียนรถขนส่ง หัวหน้าส่วนตรวจสภาพรถ
สำนักงานขนส่งกรุงเทพมหานครพื้นที่ ๕
(๖) หัวหน้ากลุ่มวิชาการขนส่ง หัวหน้าฝ่ายทะเบียนรถ
หัวหน้าฝ่ายตรวจสภาพรถ สำนักงานขนส่งกรุงเทพมหานครพื้นที่ ๑ - ๔
(๗) ข้าราชการกรมการขนส่งทางบกที่ไม่อยู่ระหว่างทดลองปฏิบัติราชการตามกฎหมายว่าด้วยระเบียบข้าราชการพลเรือนซึ่งได้รับมอบหมายจากผู้ดำรงตำแหน่งตาม
(๑) - (๖) แล้วแต่กรณี

ข้อ ๘  ความผิดตามพระราชบัญญัติการขนส่งทางบก
พ.ศ. ๒๕๒๒ และพระราชบัญญัติรถยนต์ พ.ศ. ๒๕๒๒
ซึ่งเกิดขึ้นในเขตจังหวัดอื่นนอกจากกรุงเทพมหานคร ให้ผู้ดำรงตำแหน่งดังต่อไปนี้ เป็นผู้รับแจ้งความนำจับ
สำหรับความผิดที่เกิดขึ้นในท้องที่หรือในเขตจังหวัดความรับผิดชอบ
(๑) ขนส่งจังหวัด
(๒) หัวหน้าสำนักงานขนส่งจังหวัดสาขา
(๓) หัวหน้ากลุ่มวิชาการขนส่ง สำนักงานขนส่งจังหวัด
(๔) หัวหน้าฝ่ายทะเบียนรถ สำนักงานขนส่งจังหวัด
(๕) หัวหน้าฝ่ายตรวจสภาพรถ สำนักงานขนส่งจังหวัด
(๖)
ข้าราชการกรมการขนส่งทางบกที่ไม่อยู่ระหว่างทดลองปฏิบัติราชการตามกฎหมายว่าด้วยระเบียบข้าราชการพลเรือนซึ่งได้รับมอบหมายจากผู้ดำรงตำแหน่งตาม
(๑) - (๕) แล้วแต่กรณี

ข้อ ๙  ให้ผู้ดำรงตำแหน่งตามข้อ
๗ หรือข้อ ๘ เป็นผู้รับรองผลคดี แล้วแต่กรณี

ข้อ ๑๐  ความผิดตามพระราชบัญญัติการขนส่งทางบก
พ.ศ. ๒๕๒๒ และพระราชบัญญัติรถยนต์ พ.ศ. ๒๕๒๒
ซึ่งเกิดขึ้นในเขตกรุงเทพมหานครและในเขตจังหวัดอื่นนอกจากกรุงเทพมหานคร
ให้รองอธิบดี (ฝ่ายบริหาร) กรมการขนส่งทางบก เป็นผู้สั่งจ่ายเงินสินบนและเงินรางวัล

ข้อ ๑๑  ความผิดตามพระราชบัญญัติการขนส่งทางบก
พ.ศ. ๒๕๒๒ และพระราชบัญญัติรถยนต์ พ.ศ. ๒๕๒๒ ให้ผู้ดำรงตำแหน่งดังต่อไปนี้
เป็นผู้สั่งจ่ายเงินสินบนและเงินรางวัล
(๑) ผู้อำนวยการสำนักมาตรฐานงานทะเบียนและภาษีรถ
ผู้อำนวยการสำนักการขนส่งผู้โดยสาร ผู้อำนวยการสำนักการขนส่งสินค้า
ผู้อำนวยการสำนักงานขนส่งกรุงเทพมหานครพื้นที่ ๑ - ๕
และผู้อำนวยการกองตรวจการขนส่งทางบก
เฉพาะความผิดที่เกิดขึ้นในท้องที่หรือในเขตความรับผิดชอบ
(๒) ขนส่งจังหวัด
เฉพาะความผิดที่เกิดขึ้นในท้องที่หรือในเขตจังหวัดความรับผิดชอบ

ข้อ ๑๒  ให้ผู้ดำรงตำแหน่งตามข้อ ๑๑
หรือข้าราชการกรมการขนส่งทางบกที่ไม่อยู่ระหว่างทดลองปฏิบัติราชการตามกฎหมายว่าด้วยระเบียบข้าราชการพลเรือนซึ่งได้รับมอบหมายจากผู้ดำรงตำแหน่งดังกล่าว
เป็นผู้รับเงินค่าปรับจากศาล

ข้อ ๑๓  ให้ข้าราชการตั้งแต่ระดับชำนาญงานหรือปฏิบัติการขึ้นไป
ซึ่งมีหน้าที่ดำเนินการเกี่ยวกับการเปรียบเทียบปรับ
เป็นผู้หักเงินค่าปรับก่อนนำส่งคลังเป็นรายได้แผ่นดิน

หมวด ๒
การแจ้งความนำจับและการรับแจ้งความนำจับ

ข้อ ๑๔  การแจ้งความนำจับให้กระทำเป็นลายลักษณ์อักษร
โดยให้ผู้แจ้งบันทึกข้อมูลรายละเอียดต่าง ๆ ตามแบบบันทึกการรับแจ้งความนำจับ (แบบ
ขส.นจ.๑)
เมื่อผู้รับแจ้งความนำจับได้รับบันทึกการรับแจ้งความนำจับแล้ว
ให้ตรวจสอบข้อมูลรายละเอียดที่บันทึกให้ครบถ้วน
และมอบเอกสารส่วนท้ายของบันทึกการรับแจ้งความนำจับให้แก่ผู้แจ้งความนำจับไว้เป็นหลักฐาน
และจัดให้ผู้แจ้งความนำจับบันทึกแบบคำขอรับเงินสินบน (แบบ ขส.นจ.๒)
แนบเรื่องเก็บไว้ในกรณีผู้แจ้งความนำจับประสงค์จะขอรับเงินสินบน
การแจ้งเบาะแสหรือเค้าเงื่อนแห่งการกระทำความผิดโดยผ่านช่องทางหนังสือร้องเรียนหรือวิธีการอื่นใด
จะถือเป็นการแจ้งความนำจับที่มีสิทธิขอรับเงินสินบนต่อเมื่อผู้แจ้งได้มาแสดงตนต่อผู้รับแจ้งความนำจับภายใน
๗ วันทำการนับถัดจากวันที่ได้รับเรื่องร้องเรียน
และได้ปฏิบัติตามวรรคหนึ่งและวรรคสองครบถ้วนแล้ว

หมวด ๓
เงินสินบนและเงินรางวัล

ข้อ ๑๕  ค่าปรับที่ได้รับให้หักในอัตรา ดังนี้
(๑) กรณีมีการจับกุมผู้กระทำความผิด
(ก) เป็นรายได้แผ่นดินร้อยละ ๒๐
(ข) เป็นค่าใช้จ่ายในการดำเนินงานร้อยละ ๒๐
(ค) เป็นเงินสินบนร้อยละ ๒๐ และเป็นเงินรางวัลร้อยละ ๔๐
เว้นแต่ในกรณีที่ไม่ต้องจ่ายเงินสินบนให้เป็นเงินรางวัลร้อยละ ๖๐
(๒) กรณีไม่มีการจับกุมผู้กระทำความผิด
(ก) เป็นรายได้แผ่นดินร้อยละ ๔๐
(ข) เป็นค่าใช้จ่ายในการดำเนินงานร้อยละ ๑๕
(ค) เป็นเงินสินบนร้อยละ ๑๕ และเป็นเงินรางวัลร้อยละ ๓๐
เว้นแต่ในกรณีที่ไม่ต้องจ่ายเงินสินบนให้เป็นเงินรางวัลร้อยละ ๔๕
ค่าปรับที่หักเป็นค่าใช้จ่ายในการดำเนินงาน
ให้นำฝากเข้าบัญชีเงินฝากกองทุนค่าใช้จ่ายในการดำเนินงานของกรมการขนส่งทางบก
ส่วนค่าปรับที่หักเป็นเงินสินบนหรือเงินรางวัล
ให้นำฝากเข้าบัญชีเงินฝากสินบนรางวัลของกรมการขนส่งทางบกหรือสำนักงานขนส่งจังหวัด
แล้วแต่กรณี

ข้อ ๑๖  ค่าปรับที่ได้รับจากเลขาธิการสำนักงานศาลยุติธรรมให้แบ่งเป็นสี่ส่วน
โดยจำนวนสามในสี่ส่วน ให้นำไปจ่ายเป็นเงินสินบนหนึ่งส่วนและเงินรางวัลสองส่วน
ในกรณีที่ไม่ต้องจ่ายเงินสินบนให้รวมจ่ายเป็นเงินรางวัลทั้งสามส่วน
จำนวนที่เหลืออีกหนึ่งส่วน ให้นำไปจ่ายเป็นค่าใช้จ่ายในการดำเนินงาน
และให้นำความในข้อ ๑๕ วรรคสอง มาใช้บังคับโดยอนุโลม

หมวด ๔
การขอรับเงินรางวัลและเงินสินบน

ส่วนที่ ๑
การขอรับเงินรางวัลกรณีมีการจับกุมผู้กระทำความผิด

ข้อ ๑๗  การขอรับเงินรางวัลกรณีมีการจับกุมผู้กระทำความผิด
ให้เจ้าหน้าที่ผู้จับยื่นคำขอรับเงินรางวัล (แบบ ขส.นจ.๔) ต่อผู้รับรองผลคดีภายใน
๖๐ วัน นับแต่วันที่ได้รับเงินค่าปรับ
หรือนับแต่วันที่ได้รับเงินจากเลขาธิการสำนักงานศาลยุติธรรม
พร้อมหลักฐานประกอบคำขอ ดังนี้
(๑) กรณีมีผู้แจ้งความนำจับ สำเนาบันทึกการรับแจ้งความนำจับ (แบบ
ขส.นจ.๑) และบัญชีรายละเอียดเงินค่าปรับ (แบบ ขส.นจ.๓)
(๒) กรณีไม่มีผู้แจ้งความนำจับ บัญชีรายละเอียดเงินค่าปรับ (แบบ
ขส.นจ.๓)

ข้อ ๑๘  เมื่อผู้รับรองผลคดีได้รับคำขอและเอกสารหลักฐานตามข้อ
๑๗ แล้ว ให้ตรวจสอบความครบถ้วนถูกต้องของเอกสารหลักฐาน
และจัดทำบันทึกผลการตรวจสอบตามแบบบันทึกผลการตรวจสอบและคำอนุมัติ (แบบ ขส.นจ.๕)
นำเสนอผู้สั่งจ่ายเงินสินบนและเงินรางวัล
เพื่อพิจารณาอนุมัติจ่ายเงินรางวัลแก่ผู้ยื่นคำขอต่อไป

ข้อ ๑๙  เมื่อได้รับอนุมัติตามข้อ ๑๘ แล้ว
ให้สำนักบริหารการคลังและรายได้ กรมการขนส่งทางบกหรือสำนักงานขนส่งจังหวัด
แล้วแต่กรณี จ่ายเงินรางวัลให้แก่ผู้ยื่นคำขอในวันทำการสุดท้ายของเดือน
ในกรณีไม่มีผู้ยื่นคำขอรับเงินรางวัล
หรือมิได้รับอนุมัติให้รับเงินรางวัล ให้นำเงินดังกล่าวส่งเป็นรายได้แผ่นดินต่อไป

ส่วนที่ ๒
การขอรับเงินรางวัลกรณีไม่มีการจับกุมผู้กระทำความผิด

ข้อ ๒๐  การขอรับเงินรางวัลกรณีไม่มีการจับกุมผู้กระทำความผิด
ให้เจ้าหน้าที่ผู้จับยื่นคำขอรับเงินรางวัล (แบบ ขส.นจ.๔) ต่อผู้รับรองผลคดีภายใน
๖๐ วัน นับแต่วันที่ได้รับเงินค่าปรับ พร้อมหลักฐานประกอบคำขอตามข้อ ๑๗
ให้นำความในข้อ ๑๘ และข้อ ๑๙ มาใช้บังคับโดยอนุโลม

ส่วนที่ ๓
การขอรับเงินสินบน

ข้อ ๒๑  บุคคลซึ่งเป็นผู้กระทำความผิดไม่มีสิทธิขอรับเงินสินบนตามระเบียบนี้
ในคดีเดียวกัน ถ้ามีผู้แจ้งความนำจับตั้งแต่สองรายขึ้นไป
ให้ถือว่าผู้แจ้งความนำจับที่ได้แจ้งไว้ก่อนเป็นผู้มีสิทธิได้รับเงินสินบน
และกรณีได้แจ้งไว้พร้อมกันให้เฉลี่ยจ่ายเท่ากันทุกคน

ข้อ ๒๒  ในกรณีมีการแจ้งความนำจับ
เมื่อมีการเปรียบเทียบปรับแล้ว ให้เจ้าหน้าที่ผู้จับดำเนินการยื่นคำขอรับเงินสินบน
(แบบ ขส.นจ.๒) ที่ผู้แจ้งความนำจับได้จัดทำไว้พร้อมด้วยบันทึกการรับแจ้งความนำจับ
(แบบ ขส.นจ.๑) และสำเนาบัญชีรายละเอียดเงินค่าปรับ (แบบ ขส.นจ.๓) เป็นหลักฐานต่อผู้รับรองผลคดีเพื่อตรวจสอบความถูกต้องและเสนอผู้สั่งจ่ายเงินสินบนและเงินรางวัลเพื่อให้มีการอนุมัติจ่ายเงินสินบนโดยเร็วต่อไป
เมื่อได้รับอนุมัติให้จ่ายเงินสินบนแล้ว
ให้เจ้าหน้าที่ผู้จับแจ้งเป็นหนังสือหรือโดยวิธีการอื่นใดที่สามารถทำให้ผู้แจ้งความนำจับสามารถมารับเงินสินบนได้โดยเร็ว
ผู้แจ้งความนำจับต้องมารับเงินสินบนภายใน ๓๐ วัน
นับถัดจากวันที่ได้รับแจ้ง หากพ้นกำหนดให้นำเงินดังกล่าวส่งเป็นรายได้แผ่นดินต่อไป

ข้อ ๒๓  เมื่อผู้แจ้งความนำจับมาแสดงตน
ให้เรียกเอกสารส่วนท้ายของบันทึกการรับแจ้งความนำจับและบัตรประจำตัวประชาชนหรือบัตรอื่นใดของทางราชการที่มีรูปถ่ายสามารถแสดงตนได้และมีหมายเลขประจำตัวประชาชน
และตรวจสอบ เมื่อเห็นว่าเป็นผู้มีสิทธิรับเงินสินบนจริง
ให้จ่ายเงินสินบนดังกล่าวต่อไป

หมวด ๕
การขอรับเงินสินบนรางวัลกรณีเจ้าหน้าที่ตำรวจจับกุมผู้กระทำความผิด

ข้อ ๒๔  กรณีเจ้าหน้าที่ตำรวจจับกุมผู้กระทำความผิดตามพระราชบัญญัติการขนส่งทางบก
พ.ศ. ๒๕๒๒ หรือพระราชบัญญัติรถยนต์ พ.ศ. ๒๕๒๒
และได้เปรียบเทียบปรับความผิดตามกฎหมายดังกล่าวสำนักงานตำรวจแห่งชาติถือเป็นเจ้าของรายได้เงินค่าปรับ
การขอรับเงินสินบนรางวัลให้เป็นไปตามที่สำนักงานตำรวจแห่งชาติกำหนด
เว้นแต่กรณีมีการส่งฟ้องผู้กระทำความผิดเป็นคดีต่อศาล หากศาลมีคำพิพากษาลงโทษปรับ
กรมการขนส่งทางบกถือเป็นเจ้าของรายได้เงินค่าปรับ
เมื่อเลขาธิการสำนักงานศาลยุติธรรมได้นำส่งเงินค่าปรับดังกล่าวให้กรมการขนส่งทางบก
ให้เจ้าหน้าที่ผู้จับมีหนังสือถึงกรมการขนส่งทางบก
หรือสำนักงานขนส่งจังหวัดที่ศาลนั้นตั้งอยู่ เพื่อขอรับเงินรางวัลและเงินสินบน
(ถ้ามี) แทนผู้แจ้งความนำจับ ภายใน ๖๐ วัน
นับแต่วันที่กรมการขนส่งทางบกได้รับเงินค่าปรับ
การขอรับเงินสินบนและเงินรางวัลตามวรรคหนึ่ง ให้ใช้สำเนาคำพิพากษา
รายละเอียดจำนวนเงินสินบน เงินรางวัล
และรายชื่อผู้มีสิทธิรับเงินรางวัลและเงินสินบน (ถ้ามี) ประกอบด้วย
เว้นแต่การเปิดเผยชื่อ
ผู้แจ้งความนำจับจะเป็นการขัดต่อความประสงค์ของผู้แจ้งความนำจับและอาจเป็นภัยต่อผู้นั้นก็ให้ได้รับยกเว้นการเปิดเผยชื่อได้

ข้อ ๒๕  กรณีเจ้าหน้าที่ตำรวจและเจ้าหน้าที่ของกรมการขนส่งทางบกร่วมกันจับกุมผู้กระทำความผิดตามพระราชบัญญัติการขนส่งทางบก
พ.ศ. ๒๕๒๒ หรือพระราชบัญญัติรถยนต์ พ.ศ. ๒๕๒๒ และเจ้าหน้าที่ของกรมการขนส่งทางบกเป็นผู้เปรียบเทียบปรับ
การยื่นขอรับเงินรางวัลหรือเงินสินบนให้นำความในส่วนที่ ๑ และส่วนที่ ๓ ของหมวด ๔
มาใช้บังคับโดยอนุโลม
แต่หากมีการส่งฟ้องผู้กระทำความผิดเป็นคดีต่อศาลให้นำความในข้อ ๒๔
มาใช้บังคับโดยอนุโลม

หมวด ๖
ค่าใช้จ่ายในการดำเนินงาน

ข้อ ๒๖  ค่าใช้จ่ายในการดำเนินงานให้นำไปจ่ายหรือก่อหนี้ผูกพันเพื่อเป็นค่าใช้จ่ายเกี่ยวกับการปฏิบัติงานตามอำนาจหน้าที่อันได้มาซึ่งเงินค่าปรับตามความจำเป็นโดยประหยัดตามงบรายจ่ายดังต่อไปนี้
(๑) งบบุคลากร ยกเว้นรายจ่ายประเภทเงินเดือนและค่าจ้าง
(๒) งบดำเนินการ
(๓) งบลงทุน

ข้อ ๒๗  ให้รองอธิบดี
(ฝ่ายบริหาร) เป็นผู้มีอำนาจอนุมัติสั่งจ่ายเงินจากบัญชีเงินฝากกองทุนค่าใช้จ่ายในการดำเนินงานของกรมการขนส่งทางบก
การเบิกจ่ายค่าใช้จ่ายในการดำเนินงาน ให้ถือปฏิบัติตามหลักเกณฑ์
วิธีการ
และเงื่อนไขในการใช้จ่ายเงินกองทุนค่าใช้จ่ายในการดำเนินงานของกรมการขนส่งทางบก

ข้อ ๒๘  กรณีที่เงินกองทุนค่าใช้จ่ายในการดำเนินงานของกรมการขนส่งทางบกมียอดคงเหลือไม่เพียงพอ
ให้ลดค่าใช้จ่ายในการดำเนินงานได้โดยไม่จำเป็นต้องจ่ายเต็มตามจำนวน

หมวด ๗
การปฏิบัติและการรายงานเกี่ยวกับการเงิน

ข้อ ๒๙  การเก็บรักษาเงิน การนำเงินสินบนรางวัล
และเงินค่าใช้จ่ายในการดำเนินงานส่งคลังให้ปฏิบัติตามระเบียบการเบิกจ่ายเงินจากคลัง
การเก็บรักษาเงินและการนำส่งคลัง
และหลักเกณฑ์การปฏิบัติเกี่ยวกับเงินนอกงบประมาณตามระบบการบริหารการเงินการคลังภาครัฐด้วยระบบอิเล็กทรอนิกส์
(GFMIS)

ข้อ ๓๐  ทุกวันทำการแรกของสัปดาห์
ให้สำนักงานขนส่งจังหวัดนำเงินค่าใช้จ่ายในการดำเนินงานที่ฝากธนาคารไว้
โอนเข้าบัญชีเงินฝากคลังของส่วนกลาง ชื่อบัญชี เงินฝากกองทุนค่าใช้จ่ายในการดำเนินงานของกรมการขนส่งทางบก รหัสบัญชีย่อย ๖๙๖

ข้อ ๓๑  เงินในส่วนที่ต้องนำไปจ่ายเป็นเงินสินบนรางวัล
ให้สำนักบริหารการคลังและรายได้กรมการขนส่งทางบก และสำนักงานขนส่งจังหวัด
นำฝากไว้ที่กรมบัญชีกลาง หรือสำนักงานคลังจังหวัดหรือสำนักงานคลังจังหวัด ณ อำเภอ
ในชื่อบัญชี เงินฝากเงินสินบนรางวัลของ
(กรมการขนส่งทางบกหรือสำนักงานขนส่งจังหวัด...) รหัสบัญชีย่อย
๖๕๘ แล้วแต่กรณี

ข้อ ๓๒  เมื่อสิ้นเดือนหนึ่ง ๆ ให้สำนักบริหารการคลังและรายได้
กรมการขนส่งทางบกและสำนักงานขนส่งจังหวัดจัดทำรายงานผลการใช้จ่ายเงินสินบนรางวัล
และเงินค่าใช้จ่ายในการดำเนินงานตามแบบรายงานการรับ - จ่าย
เงินค่าปรับเปรียบเทียบคดีตามแบบแนบท้ายระเบียบ
ส่งให้สำนักงานการตรวจเงินแผ่นดินภายในวันที่ ๑๕ ของเดือนถัดไป
สำหรับสำนักงานขนส่งจังหวัดให้สำเนารายงานดังกล่าวส่งให้สำนักบริหารการคลังและรายได้
กรมการขนส่งทางบก ทราบก่อนภายในวันที่ ๑๐ ของเดือนดังกล่าว

ข้อ ๓๓  ทุกวันทำการสุดท้ายของเดือนมีนาคมและเดือนกันยายน
ให้สำนักบริหารการคลังและรายได้ กรมการขนส่งทางบก จัดทำรายงานผลการใช้จ่ายเงินสินบนรางวัล
และเงินค่าใช้จ่ายในการดำเนินงานของกรมการขนส่งทางบก
ส่งให้กระทรวงการคลังทราบภายในวันที่ ๑๕ ของเดือนถัดไป

ประกาศ
ณ วันที่ ๑๐ กรกฎาคม พ.ศ. ๒๕๕๕
สมชัย  ศิริวัฒนโชค
อธิบดีกรมการขนส่งทางบก

[เอกสารแนบท้าย]

๑. บันทึกการรับแจ้งความนำจับ (แบบ ขส.นจ.๑)
๒. คำขอรับเงินสินบน (แบบ ขส.นจ.๒)
๓. บัญชีรายละเอียดเงินค่าปรับ (แบบ ขส.นจ.๓)
๔. คำขอรับเงินรางวัล (แบบ ขส.นจ.๔)
๕. บันทึกผลการตรวจสอบและคำอนุมัติ (แบบ ขส.นจ.๕)

(ดูข้อมูลจากภาพกฎหมาย)

ปริยานุช/ผู้จัดทำ
๑๘ กันยายน
๒๕๕๕

ชาญ/ผู้ตรวจ
๒๖ กันยายน
๒๕๕๕

[๑] ราชกิจจานุเบกษา
เล่ม ๑๒๙/ตอนพิเศษ ๑๔๐ ง/หน้า ๓/๑๔ กันยายน ๒๕๕๕